ΓΡΑΠΤΗ ΕΡΩΤΗΣΗ E-4104/98

υποβολή: Laura González Álvarez (GUE/NGL) προς την Επιτροπή

(14 Ιανουαρίου 1999)

Θέμα: Περιβαλλοντική υποβάθμιση της περιοχής Αgüera-San Cucao de Llanera, στην Αστούρια (Ισπανία)

Ο Σύνδεσμος δημοτών του San Pedro de Agüera κατήγγειλε στις τοπικές και περιφερειακές αρχές τη σοβαρή περιβαλλοντική υποβάθμιση στην οποία έχει περιέλθει η περιοχή Αgüera-San Cucao de Llanera, στην Αστούριας (Ισπανία) λόγω της δραστηριότητας της επιχείρησης Caleras de San Cucao.

H Eισαγγελία έχει ήδη επιληφθεί του θέματος της καύσης από την εν λόγω επιχείρηση ιζηματοειδών καταλείπων μονάδας βιολογικού καθαρισμού. Από τα αποτελέσματα των δοκιμών που πραγματοποίησε το τεχνολογικό εργαστήριο περιβάλλοντος του Πανεπιστημίου του Oviedo και την εξέταση της περιοχής γύρω από την λόγω βιομηχανική μονάδα προέκυψε μιά πολύ υψηλή ρύπανση προερχόμενη από ιζηματώδη υλικά.

Εξάλλου, η Υυπηρεσία Προστασίας της Φύσεως (SΕPRΟΝΑ) της Χωροφυλακής έχει κινήσει την διενέργεια έρευνας σχετικά με το ενδεχόμενο της καύσης στους κλιβάνους της επιχείρησης Caleras de San Cucao ιζηματωδών καταλείπων, προερχομένων από τις εγκαταστάσεις βιολογικού καθορισμού της Baiña-Mieres, χωρίς την απαιτούμενη έγκριση της περιφερειακής διεύθυνσης περιβάλλοντος, πράγμα που θα συνιστούσε σοβαρό κίνδυνο για την υγεία των κατοίκων της περιοχής και παραβίαση της ισχύουσας νομοθεσίας.

1. Έχει η Επιτροπή λάβει γνώση της προειρημένης κατάστασης;

2. Σε τί ενέργειες μπορεί να προβεί η Επιτροπή έναντι των ισπανικών αρχών ώστε να εξασφαλισθεί ή τήρηση των κάτωθι οδηγιών:

α) οδηγία 85/337/EOK(1) για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον,

β) οδηγία 96/61/EOK(2) σχετικά με την ολοκληρωμένη πρόληψη και έλεγχο της ρύπανσης,

γ) οδηγία 84/360/EOK(3)σχετικά με την καταπολέμηση της ατμοσφαιρικής ρύπανσης από βιομηχανικές εγκαταστάσεις,

δ) οδηγία 96/62/ΕΟΚ(4) για την εκτίμηση και τη διατήρηση της ποιότητας του αέρα του περιβάλλοντος

ε) οδηγία 91/156/ΕΟΚ(5) σχετικά με τα απόβλητα,

στ) οδηγία 91/689/ΕΟΚ(6)για τα επικίνδυνα απόβλητα,

ζ) οδηγία 94/67/ΕΟΚ(7) για την αποτέφρωση των επικινδύνων αποβλήτων;

3. Μπορεί η Επιτροπή να μας τηρήσει ενήμερους σχετικά με την παρακολούθηση της καταγγελόμενης κατάστασης;

Απάντηση του κας Bjerregaard εξ ονόματος της Επιτροπής

(26 Φεβρουαρίου 1999)

Η Επιτροπή δεν έχει υπόψη της τα στοιχεία στα οποία αναφέρεται το Αξιότιμο Μέλος του Κοινοβουλίου.

Η Επιτροπή αγνοεί το κατά πόσον η περί ης ο λόγος μονάδα αποτέφρωσης λυματολάσπης υπεβλήθη στη διαδικασία εκτίμησης των επιπτώσεων που προβλέπεται από την οδηγία 85/337/ΕΟΚ του Συμβουλίου της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον. Θα πρέπει ωστόσο να σημειωθεί ότι το άρθρο 2 της εν λόγω οδηγίας προβλέπει ότι τα έργα που ενδέχεται να έχουν σημαντικές επιπτώσεις στο περιβάλλον, ιδίως ως εκ της φύσεως, των διαστάσεων ή της θέσεώς τους, υπόκεινται σε εκτίμηση των επιπτώσεών τους, πριν από τη χορήγηση της σχετικής άδειας. Η διάταξη αυτή εφαρμόζεται στα έργα που απαριθμούνται στο παράρτημα Ι της οδηγίας, καθώς και στα έργα που απαριθμούνται στο παράρτημα ΙΙ, όταν τα κράτη μέλη θεωρούν ότι αυτό επιβάλλεται από τα χαρακτηριστικά των έργων.

Η οδηγία 96/61/ΕΚ του Συμβουλίου της 24ης Σεπτεμβρίου 1996 σχετικά με την ολοκληρωμένη πρόληψη και μείωση της ρύπανσης πρέπει να ενσωματωθεί στην εθνική έννομη τάξη των κρατών μελών το αργότερο την 1 Σεπτεμβρίου 1999. Δεδομένου ότι η προθεσμία εφαρμογής της οδηγίας δεν έχει ακόμη εκπνεύσει, η τελευταία δεν εφαρμόζεται στην κατάσταση που περιγράφεται από το Αξιότιμο Μέλος του Κοινοβουλίου.

Όσον αφορά τις άλλες οδηγίες στις οποίες αναφέρεται το Αξιότιμο Μέλος του Κοινοβουλίου, η Επιτροπή δεν είναι σε θέση να εκτιμήσει ποιες από αυτές θα μπορούσαν να τύχουν εφαρμογής στην προκειμένη περίπτωση.

Η Επιτροπή κίνησε διαδικασία αυτεπάγγελτης διακρίβωσης των στοιχείων στα οποία αναφέρεται το Αξιότιμο Μέλος του Κοινοβουλίου. Στο πλαίσιο της διερεύνησης του φακέλου, η Επιτροπή απευθύνθηκε στις ισπανικές αρχές προκειμένου να ελέγξει την τήρηση ή μη του κοινοτικού δικαίου στην προκειμένη περίπτωση. Η Επιτροπή δεν θα παραλείψει να ενημερώσει το Αξιότιμο Μέλος του Κοινοβουλίου για τη συνέχεια που θα δοθεί στον φάκελο.

(1) ΕΕ L 175 της 5.7.1985, σελ. 40.

(2) ΕΕ L 257 της 10.10.1996, σελ. 26.

(3) ΕΕ L 188 της 16.7.1984, σελ. 20.

(4) ΕΕ L 296 της 21.11.1996, σελ. 55.

(5) ΕΕ L 78 της 26.3.1991, σελ. 32.

(6) ΕΕ L 377 της 31.12.1991, σελ. 20.

(7) ΕΕ L 365 της 31.12.1994, σελ. 34.